Title: ประกาศกระทรวงมหาดไทย เรื่อง การเปิดจุดผ่านแดนชั่วคราวเพื่อการก่อสร้างโครงการท่าเรือน้ำลึกทวายและเส้นทางคมนาคมเชื่อมโยงระหว่างราชอาณาจักรไทย - สาธารณรัฐแห่งสหภาพเมียนมาร์ บ้านพุน้ำร้อน อำเภอเมืองกาญจนบุรี จังหวัดกาญจนบุรี

ประกาศกระทรวงมหาดไทย

ประกาศกระทรวงมหาดไทย
เรื่อง
การเปิดจุดผ่านแดนชั่วคราวเพื่อการก่อสร้างโครงการท่าเรือน้ำลึกทวาย
และเส้นทางคมนาคมเชื่อมโยงระหว่างราชอาณาจักรไทย
- สาธารณรัฐแห่งสหภาพเมียนมาร์
บ้านพุน้ำร้อน
อำเภอเมืองกาญจนบุรี จังหวัดกาญจนบุรี[๑]

ด้วยรัฐบาลแห่งราชอาณาจักรไทยกับรัฐบาลแห่งสหภาพเมียนมาร์
ได้ทำบันทึกความเข้าใจเกี่ยวกับการพัฒนาท่าเรือน้ำลึกทวายและการเชื่อมโยงเส้นทางคมนาคมมายังกรุงเทพมหานคร
(Memorandum of Understanding between the Government of the Kingdom of Thailand and the Government of the Union of Myanmar of the Development of Dawei Deep Seaport and Road Link to Bangkok) เมื่อวันที่ ๑๙ พฤษภาคม พ.ศ. ๒๕๕๑ โดยมีวัตถุประสงค์เพื่อส่งเสริมความร่วมมือในการดำเนินการก่อสร้างท่าเรือน้ำลึกทวายและเส้นทางคมนาคมจากทวายมายังกรุงเทพมหานคร

เพื่อเป็นการอำนวยความสะดวกในการก่อสร้างท่าเรือน้ำลึกทวายและเส้นทางคมนาคมจากทวายมายังกรุงเทพมหานคร
ซึ่งจะเป็นประโยชน์ต่อการพัฒนาของประเทศในอนุภูมิภาค อาศัยอำนาจตามมาตรา ๑๑
และมาตรา ๒๓ แห่งพระราชบัญญัติคนเข้าเมือง พ.ศ. ๒๕๒๒
รัฐมนตรีว่าการกระทรวงมหาดไทยจึงประกาศเปิดจุดผ่านแดนชั่วคราวเพื่อการก่อสร้างโครงการท่าเรือน้ำลึกทวายและเส้นทางคมนาคมเชื่อมโยงระหว่างราชอาณาจักรไทย
- สาธารณรัฐแห่งสหภาพเมียนมาร์ ณ บ้านพุน้ำร้อน ตำบลบ้านเก่า อำเภอเมืองกาญจนบุรี
จังหวัดกาญจนบุรี ตรงข้ามบ้านแม่ธะมี่ สาธารณรัฐแห่งสหภาพเมียนมาร์
โดยอนุญาตให้บุคคล เจ้าหน้าที่ เครื่องจักร วัสดุอุปกรณ์
รวมทั้งพาหนะที่เกี่ยวข้องกับการก่อสร้างของบริษัทเอกชนที่รัฐบาลทั้งสองฝ่ายมอบหมายให้ดำเนินการผ่านเข้า
- ออก แต่ไม่รวมถึงการสัญจรไป -
มาของบุคคลหรือพาหนะอื่นที่ไม่มีหน้าที่เกี่ยวข้องกับการก่อสร้างโครงการดังกล่าว  ทั้งนี้ หากการก่อสร้างโครงการดังกล่าวแล้วเสร็จให้ปิดจุดผ่านแดนชั่วคราวนี้ทันที

ทั้งนี้ ตั้งแต่บัดนี้ เป็นต้นไป

ประกาศ
ณ วันที่ ๒๒ มิถุนายน พ.ศ. ๒๕๕๕
ยงยุทธ
 วิชัยดิษฐ
รัฐมนตรีว่าการกระทรวงมหาดไทย

ปริยานุช/ผู้จัดทำ
๒ กรกฎาคม ๒๕๕๕
ปณตภร/ผู้ตรวจ
๓ กรกฎาคม ๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๑๐๓ ง/หน้า ๔/๒๙ มิถุนายน ๒๕๕๕